ผู้ป่วยที่จะได้รับยาต้านไวรัสโควิด-19 จะเป็นกลุ่มผู้ป่วยผู้สูงอายุ ผู้ป่วยที่มีโรคประจำตัว ผู้ป่วยที่มีอาการหนัก
นายแพทย์ รุ่งเรือง กิจผาติ โฆษกกระทรวงสาธารณสุข เปิดเผยว่า การรักษาผู้ป่วยโควิด-19 โดยการให้ยาต้านไวรัสโควิด-19 นั้น ปัจจุบันเราไม่จำเป็นต้องให้ยากับผู้ป่วยทุกคน เนื่องจากผู้ป่วย ร้อยละ 50-70 เป็นผู้ป่วยแบบไม่มีอาการ และอีกร้อยละ 20 เป็นผู้ป่วยที่มีอาการไม่รุนแรงลักษณะคล้ายไข้หวัด จะมีเพียงร้อยละ 10 ที่มีอาการมาก ส่วนผู้ที่มีอาการหนักจนต้องนอนโรงพยาบาลมีไม่ถึงร้อยละ 3 ซึ่งการจ่ายยาต้านไวรัสโควิด-19 กระทรวงสาธารณสุขมีคณะกรรมการผู้เชี่ยวชาญร่วมกันพิจารณาหลักเกณฑ์ในการให้ยาต้านไวรัสโควิด-19 แก่ผู้ป่วย โดยกลุ่มผู้ป่วยที่จะได้รับการจ่ายยาจะเป็นกลุ่มผู้ป่วยผู้สูงอายุ ผู้ป่วยที่มีโรคประจำตัวและผู้ป่วยที่มีอาการหนัก พร้อมยืนยันว่ายาฟาวิพิราเวียร์ มีเพียงพอ  โฆษกกระทรวงสาธารณสุข ยืนยันว่า กระทรวงสาธารณสุข มีคณะทำงานที่คอยพิจารณาความคุ้มค่า ราคา และการจัดหายาต้านไวรัสโควิด-19 ให้แก่ประชาชน โดยจะเลือกสิ่งที่ดีที่สุดให้กับประชาชนอย่างแน่นอน